5.10.2022
EL
Επίσημη Εφημερίδα της Ευρωπαϊκής Ένωσης
L 258/119
Περιβάλλον και βιωσιμότητα 65.
επικροτεί την ένταξη των προτύπων βιωσιμότητας, περιβάλλοντος και προσβασιμότητας, συμπεριλαμβανομένων των προτύπων του ενωσιακού συστήματος οικολογικής διαχείρισης και οικολογικού ελέγχου (EMAS), στο πλαίσιο της κτιριακής στρατηγικής της ΕΟΚΕ και της ΕτΠ· σημειώνει ότι, από τότε που δημιουργήθηκε το σύστημα περιβαλλοντικής διαχείρισής τους, η ΕΟΚΕ και η ΕτΠ έχουν αναλάβει διάφορες δράσεις με στόχο τη βελτίωση της ενεργειακής απόδοσης των κτιρίων τους και τη μείωση του αποτυπώματος άνθρακα· επιδοκιμάζει τη συγκρότηση της ειδικής ομάδας εργασίας για την πράσινη συμφωνία και γνωρίζει ότι βρίσκεται σε εξέλιξη η εκπόνηση μελέτης σχετικά με το ουδέτερο ισοζύγιο άνθρακα της ΕΟΚΕ και της ΕτΠ έως το 2030· επικροτεί τη συμμετοχή της ΕΟΚΕ στο σύστημα αντιστάθμισης των εκπομπών αερίων του θερμοκηπίου του Κοινοβουλίου και εκφράζει την ικανοποίησή του για το γεγονός ότι η ΕΟΚΕ έχει ειδική γραμμή προϋπολογισμού για να παρέχει τις αντίστοιχες πιστώσεις· επικροτεί το γεγονός ότι η ηλεκτρική ενέργεια που καταναλώνεται από την ΕΟΚΕ παρέχεται αποκλειστικά από πράσινη ενέργεια από βιώσιμες πηγές· ενθαρρύνει περαιτέρω την ΕΟΚΕ να εγκαταστήσει ηλιακούς συλλέκτες σε όλα τα κτίρια προκειμένου να αυξηθεί η αποδοτικότητα από άποψη άνθρακα•
66.
σημειώνει σειρά συγκεκριμένων μέτρων που έχουν ληφθεί για τη μείωση της χρήσης χαρτιού και προτρέπει την ΕΟΚΕ να υιοθετήσει μια κατάλληλη πολιτική χωρίς τη χρήση χαρτιού· εκφράζει την ικανοποίησή του για το γεγονός ότι το 2020 η χρησιμοποιούμενη ποσότητα χαρτιού κατ’ άτομο ανά ημέρα μειώθηκε κατά 52 % σε σύγκριση με το 2019 και κατά 81 % σε σύγκριση με το 2015·
67.
επικροτεί τα συγκεκριμένα μέτρα που εφάρμοσε η ΕΟΚΕ για την προώθηση της χρήσης βιώσιμων τρόπων μετακίνησης, όπως τα υπηρεσιακά ποδήλατα, οι υποδομές για ποδηλάτες και ένα σύστημα κουπονιών για την πρόσβαση στους χώρους στάθμευσης σε εξαιρετικές περιστάσεις· παρατηρεί ότι η πολιτική κινητικότητας περιλαμβάνει παροχή οικονομικής εισφοράς για τους ποδηλάτες και για τα μέλη του προσωπικού που έχουν αγοράσει εισιτήρια πολλαπλών διαδρομών για τις δημόσιες συγκοινωνίες, ενώ τα μέλη του προσωπικού που επωφελούνται και των δύο εισφορών παραιτούνται από το δικαίωμά τους να χρησιμοποιούν τις εγκαταστάσεις στάθμευσης·
68.
σημειώνει τη δέσμευση της ΕΟΚΕ να υλοποιήσει τους 17 Στόχους Βιώσιμης Ανάπτυξης των Ηνωμένων Εθνών (ΣΒΑ) και να ευθυγραμμιστεί με τους στόχους αυτούς και τις σχετικές στρατηγικές της Ένωσης· επισημαίνει ότι η ΕΟΚΕ διαθέτει Παρατηρητήριο Βιώσιμης Ανάπτυξης, με στόχο την προώθηση της βιωσιμότητας εντός της Ένωσης·
69.
συγχαίρει την ΕΟΚΕ για τη συνδιαχείριση της πλατφόρμας ενδιαφερόμενων μερών για την κυκλική οικονομία από κοινού με την Επιτροπή·
Επικοινωνία και πολυγλωσσία 70.
σημειώνει ότι τον Οκτώβριο του 2019, το Προεδρείο ενέκρινε νέο λογότυπο της ΕΟΚΕ, το οποίο αντικατοπτρίζει τα λογότυπα των θεσμικών οργάνων της Ένωσης· πιστεύει ότι η αλλαγή αυτή θα συμβάλει στην προβολή και τη συνοχή όσον αφορά την εικόνα των θεσμικών και λοιπών οργάνων και οργανισμών της Ένωσης μεταξύ των πολιτών·
71.
εκφράζει την ικανοποίησή του για το γεγονός ότι η ΕΟΚΕ μπόρεσε να προσαρμόσει τη στρατηγική επικοινωνίας της στο πλαίσιο της πανδημίας της COVID-19, διοργανώνοντας σειρά σημαντικών εκδηλώσεων και δράσεων στο διαδίκτυο για να διευκολύνει την απήχησή της και την επαφή της με τους ενδιαφερόμενους φορείς και τους πολίτες· επισημαίνει ότι τον Ιούλιο του 2020, η ΕΟΚΕ, αντί του ετήσιου βραβείου της κοινωνίας των πολιτών, απένειμε κατ’ εξαίρεση βραβείο με ονομασία «Κοινωνία των πολιτών κατά της νόσου COVID-19» για την επιβράβευση μη κερδοσκοπικών πρωτοβουλιών που υλοποιήθηκαν από ιδιώτες, οργανώσεις της κοινωνίας των πολιτών και ιδιωτικές εταιρείες με στόχο την αντιμετώπιση της κρίσης της COVID-19 και των συνεπειών της·
72.
υπογραμμίζει ότι όλες οι εργασίες σε σχέση με τις γνωμοδοτήσεις και τις ενημερωτικές εκθέσεις της ΕΟΚΕ είναι διαθέσιμες σε όλες τις επίσημες γλώσσες και ότι ο ιστότοπος της ΕΟΚΕ συνάδει με τα πρότυπα προσβασιμότητας της Ένωσης για τους φορείς του δημόσιου τομέα·
73.
επιδοκιμάζει το γεγονός ότι η ΕΟΚΕ συμμετέχει στη Διάσκεψη για το μέλλον της Ευρώπης βοηθώντας αυτή τη δημοκρατική άσκηση να προσεγγίσει καλύτερα την οργανωμένη κοινωνία των πολιτών· ενθαρρύνει περαιτέρω την ΕΟΚΕ να βοηθήσει τα μέλη της να συμμετέχουν σε τοπικούς διαλόγους με τους πολίτες και την κοινωνία των πολιτών όσον αφορά ευρωπαϊκά θέματα·